和余方叔題傅材甫筠谷韵
作者：陳文蔚
朝代：宋

paragraphs: 一區投老將焉卜，揚雄草玄那可續。
何似山中種修竹，白駒皎皎人如玉。
山深九夏無炎溽，往來不著市廛足。
主人心地一泓淥，調高和寡陽春曲。
時聞樵歌起林麓，趺坐道人方閉目。
讀書萬里歸妙矚，等閒莫躡巢由躅。
何妨春酒甕頭熟，便約幽人來卜築。
伯夷清風千載肅，堪笑荒涼舊金谷。